เศรษฐกิจไทยผงกหัว
โดย...พรสวรรค์ นันทะ
1 มี.ค. 2556

โดย...พรสวรรค์ นันทะ 
เศรษฐกิจไทยใช้แรงบริโภคภายในดันให้การขยายตัวของเศรษฐกิจดีขึ้น ทดแทนการส่งออกที่เริ่มมีแนวโน้มฟื้นตัวอย่างช้าๆ 
เมธี สุภาพงษ์ ผู้อำนวยการอาวุโส ฝ่ายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจเดือน ม.ค. ในภาพรวมสามารถเติบโตได้จากการใช้จ่ายภาคเอกชน ทั้งจากการบริโภคและการลงทุนที่ขยายตัวได้ดี การบริโภคภายในประเทศส่งผลให้การใช้จ่ายของภาค“ครัวเรือนขยายตัวได้ในระดับที่สูง 6.8% เทียบกับระยะเดียวกันปีก่อน และขยายตัว 2% เมื่อเทียบกับเดือนก่อนหน้าที่ขยายตัวติดลบ 1.7% 
ทั้งนี้ สะท้อนจากการใช้จ่ายขยายตัวเพิ่มขึ้นในทุกองค์ประกอบ อาทิ การจัดเก็บภาษีมูลค่าเพิ่ม (VAT) เพิ่มขึ้น 17.1% จากเดือนก่อน 7% การใช้ไฟฟ้าของครัวเรือนที่เพิ่มต่อเนื่อง 6% จากเดือนก่อน 14.8% รวมถึงยอดจำหน่ายรถยนต์นั่งและรถยนต์เชิงพาณิชย์เพิ่มขึ้นต่อเนื่อง ส่งผลให้การใช้พลังงานเพิ่มขึ้นด้วย 
นอกจากนี้ ยังเริ่มเห็นคนไทยนิยมอุปโภคและบริโภคสินค้านำเข้าจากต่างประเทศมากขึ้น เห็นได้จากอัตราการนำเข้าสินค้าเพื่อการอุปโภคบริโภคที่ขยายตัว 22.1% เมื่อเทียบกับเดือนก่อนหน้าที่ขยายตัวติดลบ 3.1% และเมื่อเทียบกับระยะเดียวกันปีก่อนขยายตัวถึง 32.2% จากเดือนก่อนติดลบ 9.1% โดยการนำเข้าสินค้าอุปโภคบริโภคจากต่างประเทศมีหลายหมวด ส่วนใหญ่ยังเป็นอาหารและเครื่องดื่ม เครื่องใช้ไฟฟ้า เสื้อผ้า เครื่องหนัง เครื่องสำอาง นาฬิกา และเฟอร์นิเจอร์ 
สอดคล้องกับการลงทุนภาคเอกชนที่ขยายตัวในระดับที่ดี โดยขยายตัวเมื่อเทียบกับระยะเดียวกันปีก่อน 22% และขยายตัว 0.6% จากเดือนก่อนหน้าที่ขยายตัวติดลบ 0.5% จากการนำเข้าสินค้าทุนเพื่อนำมาผลิตในประเทศขยายตัว 18.1% เทียบกับระยะเดียวกันปีก่อน ขณะที่การลงทุนในหมวดก่อสร้างและหมวดเครื่องจักรและอุปกรณ์ เพื่อเพิ่มประสิทธิภาพและขยายตัวกำลังการผลิตก็ยังขยายตัวในเกณฑ์ดี 
ด้านความเชื่อมั่นของภาคธุรกิจต่อภาวะเศรษฐกิจทั้งปัจจุบันและในอนาคตยังสะท้อนความเชื่อมั่นที่ดีต่อเนื่อง โดยดัชนีความเชื่อมั่นทางธุรกิจเดือน ม.ค. อยู่ที่ 51.1 จุด เพิ่มขึ้นจากเดือนก่อนหน้าที่ 50.6 จุด 
ส่วนดัชนีความเชื่อมั่นทางธุรกิจในระยะ 3 เดือนข้างหน้าอยู่ที่ระดับ 56.5 จุด เพิ่มขึ้นจากเดือนก่อนที่ 55.8 จุด ที่สำคัญดัชนีความเชื่อมั่นด้านคำสั่งซื้อจากต่างประเทศยังปรับเพิ่มขึ้นมามีความเชื่อมั่นในรอบ 7 เดือนอีกด้วย 
อย่างไรก็ตาม ความเชื่อมั่นเรื่องต้นทุนการผลิตยังต่ำกว่า 50 จุด ซึ่งสะท้อนว่าผู้ประกอบการยังห่วงต้นทุนที่จะเพิ่มขึ้นจากค่าแรง 300 บาท ที่ปรับขึ้นเดือนนี้เป็นเดือนแรก 
ทั้งนี้ การใช้จ่ายและการลงทุนรวมถึงความเชื่อมั่นที่ดีขึ้น ยังสอดคล้องกับแนวโน้มสินเชื่อภาคเอกชนที่ขยายตัวสูงต่อเนื่อง โดยสินเชื่อรวมขยายตัว 15% ขณะที่สินเชื่อภาคครัวเรือนขยายตัว 16.6% และสินเชื่อธุรกิจขยายตัว 12.8% โดย ธปท. ยังต้องติดตามภาระหนี้สินภาคครัวเรือนอย่างใกล้ชิดต่อไป